remissie voer aerde mersueten
kaerle etc. doen te wetene een yeghelycken
tegenwoirdich synde ende toecomende dat
wy ontfanghen hebben die oitmoedighe supplicatie
van aerden mersueten inhoudende hoe dat hy
woonende is tot opvelpe by synen vadere ende
moeder wesende zeere oude luyden ende de
welcke overmits dien dat zy hen niet
behulpen en cunnen hy suppliant de selve met
zynen sueren arbeyde onderhoudende ende
alimenterende is nu eest soe dat in septembri
lestleden diverse gesellen van beuekom
tot omtrent xiiii toe in getale zyn
gecomen bynnen den voers. dorpe van
opvelpe ter plaetsen daermen de feeste
vanden danse houdende was met stocken
hallebarden pycken messen ende anderen geweeren
ende mit opsetten wille alzoomen dat int
gemeyne seyde om de gesellen van opvelpe
daer aff de suppliant een was die daer in
huere feeste waeren doot te slaene ende
te euelen van hueren liven tselue oic
feytelyck ende met experiencie bethoonende
dat sy daer om daer comen waren want
in wederkeeren zoo hebben sy diuerse arme
ambachtsluyden ende pachters van opvelpe voirs.
hen te gemoete comende geslagen ende
gesmeten ende een ionxken staende besyden
der seluer plaetsen sonder stoc oft geweer
by hem hebbende doot geslagen ende
hebben de voers. gesellen van bevekom
comende opte plaetse aldaer de feeste
was gegonst te slane ende te smytene
met hueren voers. pycken ende alle hallebarden
opte gesellen van opvelpe voirs. die maer en
waren omtrent seuene in getale doende daer
groote fortse ende violence in sulcker
vuegen dat de voers. gesellen van opvelpe hen
hebben ter defensien gestelt zoo sy best
hebben gecunnen ende de voers. suppliant hebbende
een pycke in syn hant meynende hem daer
mede te bescuddene want hy ende syn gesellen
ouerlast waren van hueren vyanden ende oick
wel by drancke zynde heeft dairmede geraect eenen vande
voers. xiiiien geheeten willem heckens aen zynen keele van
welcker quetsueren hy corts daer nae gestorven is dwelck
den suppliant vuyt gront zyns herten leet is ende hoewel
tvoers. feyt onnoselyck by comme is dat oick hy suppliant
den afliuighen gesoent heeft aen zynen vrienden ende
magen des nochtans niet tegenstaende beduchtende
rigeur van justicien hem heeft ysindert geabsenteert
vuyt desen onsen lande van brabant ende en soude aldair
niet dorren wederkeeren ten waere dat hem yerststwerf
hier op onse gratie ende genade verleendt worde alzoo hy
suppliant seeght ons dairom oitmoedelyc biddende waer om
soe eest dat wy desen aengesien compassie ende medelyden
hebbende mitten voers. suppliant ende willende in desen
gratie ende genade prefereren voere rigeure van justicien
hebben inden geualle als bouen vergeuen geremitteert
ende quytgeschouden vergeuen remitteren ende schelden quite
vuyt sonderlinger gratien mits desen onsen brieue tfeyt
dootslach ende mesual bouen geruert eensamelyc met alle
pene amendende boete ende bruecke corporelle ende
criminele daer inne hy ouermits tgene des voers. is
ende daer aen cleuen mach tegen ons ende der justicien
ennichsins mach hebben misdaen ende hebben hem dijen
aengaende gerestitueert ende gestelt restitueren ende stellen
by desen onsen brieue tot synen goeden name ende fame
alomme binnen onsen voers. lande van brabant ende anderen
onsen landen ende heylicheyden ende tot zynen goeden nyet
geconfisqueert zynde gelyc ende in alder manieren als hy
was voer de toecompst vanden voers. dootslaghe
imponerende hier op een euwich gew gezwijgh onsen
procureur general onsen meyer van thienen meyer van velpe
ende allen anderen onsen richteren justicien dieneren ende
ondersaten ons voirs. lants van brabant ende anderen onsen
landen ende heerlycheyden satisfactie nochtans yerst geda#
zynde der geinteresseerde partie zoe verre die met ged#
en sy ende ennige daer toe d$ene ciuilyc alleenlyyc gehouden
dat de voers. suppliant ter causen vander voers. mesdaet ons
schuldich sal zyn te betaelene sekere amende ciuile #
gelegentheyt vanden voers. mesdaet ende faculteyt van zynen
goeden ende dat hy oick gehouden wert te refunderen die
redelycke costen van justicie hier om gedaen ende te doene
ter taxatien van onse seere lyeuen ende getrouwen den cancel#
ende anderen luden vanden rade geordineert in onse voers. lande
van brabant die wy daer toe committeren midts deser
ontbieden daer om ende beuelen den seluen onsen cancelier
ende raidsluyden dat geroepen die gene die dair om
sullen behoiren geroepen te zyne zy procederen wel ende
duechduelick totten interinemente ende verificatie
desen ende totter taxatien vanden voers. amende ciuile ende
costen van rechte dwelck gedaen ende de voers. amende #
ende costen van rechte betaelt zynde in handen vanden geenen
dien dat behoiren sal zy onsen drossaet van brabant
provoest des marissaulx meyere van lueuen amman van
bruessele schouth van antwerpen ende vanden bossche
meyere van thienen ende van velpe ende voirts allen andere
onsen ende der smaelre heeren richteren iusticieren officieren
dieneren ende ondersaten des voers. ons lants van brabant ende
anderen ons heerlicheyden huere stedehouderen ende elck van
hen besundere zoo hem dat toebehoirt oft aengaen : m##
den voers. suppliant van des ons tegenwoirdiger gratien remiss#
ende quijtscheldinghen ende van allen den inhouden van desen
inder vueghen ende manieren bouen verhaelt tot
eewighen dagen peyselyc vredelyc ende volcomelyc doen ende lat#
genieten ende gebruycken sonder hem te doene oft te
laten geschieden nu oft in toecomenden tyden ennich
hinder stoot oft belet aen synen persoen oft goeden ter
contrarie in ennige manieren maer in dien zynen persoon
oft ennige van zynen onverbuerden goeden hier om geuangen
gearresteert oft becommert waren zy ende elck van hen die
ter stont ende sonder vertreck ontslaen setten ende stellen oft
doen ontslaen setten ende stellen tot geheelder ende volcomender
deliueranciewant ons alzoo gelieft ende te dien eynde
dat dit vast ende gestentich sy ende blyue tot euwigen daghen
soe hebben wy onsen segel hier aen doen hanghen behoudelyc
in anderen zaken ons rechte ende eenen yegelyc dessins gegeven
in onse stadt van brussele inde maent van julio int
jaer ons heeren duysent vyfhondert drientwintich ende
van onsen rycken te wetene van den roomschen
tvyfste ende vanden spaenschen $$ dachste $$
aldus ondergeschreuen byden in keyser in zynen
rade ende geteeckent mayeurs ende noch
visa